b'\n_START_ARTICLE_\nJuro Adle\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudiral je pravo in doktoriral na Dunaju. Leta 1918 je v Ljubljani odprl odvetni\xc5\xa1ko pisarno. Sodeloval je pri \xc4\x8dasopisih Slovenec in Edinost, bil je podpredsednik Orlovske zveze, sodeloval pa je tudi v Slovenski ljudski stranki. 14. avgusta 1935 je skupaj z ostalimi prvaki nekdanje SLS podpisal prijavo za pristop k JRZ. 14. decembra 1935 so ga imenovali za \xc5\xbeupana Ljubljane. Bil je \xc4\x8dlan banovinskega sveta. 29. decembra 1936 je postal odbornik \xc5\xbdupanske zveze, 16. aprila 1937 pa je bil na njenem izrednem ob\xc4\x8dnem zboru izvoljen v njen odbor kot zastopnik avtonomnih mestnih ob\xc4\x8din. Bil je tudi predsednik slovenske sekcije Zveze mest Kraljevine Jugoslavije. Ko je 11. aprila 1941 italijanski vojski izro\xc4\x8dil klju\xc4\x8de Ljubljane je ostal \xc5\xbeupan \xc5\xa1e eno leto, nato pa je odstopil.\n_START_SECTION_\nPublicisti\xc4\x8dno delo\n_START_PARAGRAPH_\nV reviji \xc4\x8cas je objavil: Organizacija slovenskega izseljeni\xc5\xa1tva (1909), Slovansko pravo (1910), Socialne tvorbe pri Jugoslovanih (1911); bil pa je tudi sodelavec \xc4\x8dasopisov Slovenec in Edinost.'